# Referat af institutledermøde

tirsdag den 21. marts 2017 i Kolding.

Til stede var: Dekanen, prodekanen, Steffen Nordahl Lund, Anne Jensen, Per Krogh Hansen, Martin Rheinheimer, Mads Funding og Gitta Stærmose.

I mødet deltog herudover: Projektleder Ana Kanareva-Dimitrovska (punkt 1), Lone L. Pedersen og Lone Granhøj (punkt 2), Rune Nørgaard Jørgensen (punkt 4 og 5), Caroline Zoffmann Jessen (punkt 5) og Søren Frandsen (punkt 7).

Ad 1. Præsentation af ECML og ECML Kontaktpunkt v/Ana Kanareva-Dimitrovska.

Ana Kanareva-Dimitrovska, faglig og administrativ projektleder ved det danske ECML-Kontaktpunkt, præsenterede ECML og ECML Kontaktpunkt. Sidstnævnte fungerer som bindeled mellem det europæiske ECML-netværk (Graz) og de danske undervisningsmiljøer. Formålet er at skabe et bredt funderet nationalt netværk, der kan fungere som en lærings- og vidensdelingsplatform med henblik på at sikre fortsat udvikling af rammerne for sprogundervisning, interkulturalitet og sprogpædagogik lige fra dagtilbud til de videregående uddannelser. Ana Kanareva-Dimitrovska orienterede om muligheder for sprogforskere på SDU, d.v.s. deltagelse i ECML sprogpædagogiske workshops (inden for EU); benyttelse af ECML eksperter til egne workshops og konferencer, tilgængelige praktiske sprogpædagogiske værktøjer og databaser; infoarrangementer om ECML Kontaktpunkt samt opbygning af internationale, europæiske og nationale partnerskaber under kontaktpunktet.

Nærmere oplysning kan findes på www.ecml.dk. Det anbefales, at sprogforskere tilmelder sig nyhedsbrevet her <http://ecml.dk/det-kan-du-med-ecml-dk/aktuelt/>.

Ad 2. Studieledelse/studienævn.

Dekanen redegjorde for notatets baggrund. Ledelsesseminaret i august 2016 mundede ud i en række anbefalinger om studielederrollen, understøtning og aflastning i forhold de ledelsesmæssige opgaver, der påhviler studielederen.

Studieledelse er reaktualiseret på grund af de store udgifter til administration (i bredeste forstand), fremdriftsreformen, dimensioneringen og den dermed faldende studenterpopulation. Der udskrives valg til de kollegiale organer i efteråret 2017 med virkning fra 1. januar 2018, hvorfor eventuelle ændringer af studienævnsstrukturen skal besluttes i foråret efter høring i studienævn og andre høringsberettigede parter.

Institutlederkredsen drøftede styrker og udfordringer i den nuværende studienævnsstruktur. De skitserede løsningsmodeller i notatet blev vendt. Efter en længere drøftelse var der enighed om at gå videre med en dimensioneringstilpasset model, der udvikles med baggrund i fremtidig studenterpopulation og antal af studieordninger og i videst muligt omfang tilpasses eksisterende institutgrænser for også at minimere matrix-udfordringer, jf. mødet den 15. marts om matrix-uddannelser (vedhæftet).

Der skal i tilknytning til arbejdet med den justerede struktur og høringsprocessen ske en præcisering af studielederens arbejdsopgaver.

Ad 3. Gennemgang af høringssvar vedrørende ’Vejledende retningslinjer vedrørende forventninger til adjunkter, lektorer og professorer’.

Institutlederkredsen drøftede de indkomne bemærkninger, kvantitet versus kvalitet, mulighederne for uddybning af præamblen samt indarbejdelse af indkomne ændringsforslag.

Dekanen oplyste, at formanden for Akademisk Råd ønsker, at det pr. 1. januar 2017 nyvalgte Akademisk Råd har lejlighed til at drøfte udkastet til vejledende retningslinjer.

Ad 4. e-Science.

Orientering ved dekanen og Rune Nørgaard Jørgensen. Institutlederne støttede op om, at der arbejdes videre med sagen.

Ad 5. Strategiske forskningsnetværk.

Caroline Zoffmann Jessen deltog i mødet.

Der var enighed om at produktet skal finpudses med henblik på genbehandling. Det endelige produkt vil være tilgængeligt for alle, internt som eksternt.

Ad 6. Nyt fra

Direktionen/dekanen/HSU

Dekanen orienterede om call om projekter til fælles strategiske indsatsområder Velfærdsinnovation, Droner og Open Data. Potentielle ansøgere blev vendt.

Institutlederne

Per Krogh Hansen orienterede om IT-Vest strategi hvor der er fokus på Computational Thinking idet den digitale udvikling og innovation bl.a. skal indtænkes i cand.it.-uddannelser, og på sigt i uddannelser på andre niveauer.

Steffen Nordahl Lund forhørte til Forskningsformidlingsprisen og procedure. Nærmere meddelelse sendes til institutlederne med svarfrist den 19. april og efterfølgende behandling på institutledermøde den 25. april 2017.

Lars Grassme Binderup efterspurgte en beslutning i forhold til valgfagspladser på Samf i forhold til kvantitativ metodeundervisning. Det blev besluttet, at der satses på at udnytte eksisterende underviserkræfter på Hum.

Ad 7. RI-Rådet/præsentation af Søren Frandsen, chef for SDU Research og Innovation Organisation.

Chef Søren Frandsen gav en kort præsentation af sin forsknings- og ledelsesmæssige baggrund.

Han orienterede herefter om SDU RIOs målgrupper, d.v.s. de forskningsfaglige miljøer; de studerende; virksomheder og myndigheder; SDU ledelse.

SDU RIOs målsætninger er

* At styrke relationerne til erhvervslivet.
* At sikre at de studerende hurtigere får de rette job.
* At fremme og understøtte iværksætteri med henblik på etablering af virksomheder med udspring fra SDU.
* At understøtte hjemtagning af eksterne midler. I forhold til større rammeprogrammer at sikre de faglige miljøers deltagelse i/påvirkning af kommende calls. Fremme samarbejder inden for og på tværs af fakulteter.
* At understøtte ledelsesstrengen (direktion, råd, nævn, udvalg), kompetence- og videndeling.

SDU RIOs ydelseskatalog drøftes i Direktionen.

Ad 8. Eventuelt.

Intet at bemærke.

Med venlig hilsen

Simon Møberg Torp

dekan